Veterinærinstituttet om laksedødelighet: – Stort potensial for forbedring
Infeksjonssykdommer kommer på topp når instituttet for første gang viser en oversikt over hovedkategorier av dødsårsaker i lakseoppdrett. Det kommer frem i den årlige Fiskehelserapporten til Veterinærinstituttet, som gir status for helse- og velferdssituasjonen for norsk oppdrettsfisk og villfisk.  – Infeksjonssykdommene er et omfattende problem både for fiskens velferd og overlevelse sjøen. Det eksisterer mye kunnskap om hvordan smitterisiko kan reduseres og det er et stort potensial for forbedring, sier avdelingsdirektør Edgar Brun ved Veterinærinstituttet. – Det krever at kunnskapens tas i bruk og omsettes til handling i oppdrettsnæringen, legger han til. Lus, sykdommer og manetangrep førte i fjor til at rundt 65 millioner laks, eller rundt 16 prosent, døde i sjøfasen av oppdretten, ifølge Havforskningsinstituttet. Det er ny rekord. I tillegg døde nærmere 38 millioner settefisk (over 3 gram), skriver Veterinærinstituttet. Lusebehandling gjør laksen utsatt De fem vanligste kategoriene av infeksjonssykdommer var i 2023: Vintersår, kardiomyopatisyndrom (CMS), gjellesykdom, hjerte – og skjelettmuskelbetennelse (HSMB) og pasteurellose.  Av alvorlige, smittsomme sykdommer trekker Veterinærinstituttet frem at det i 2023 har vært en bekymringsfull økning i påvisninger av bakteriell nyresyke (BKD) og fire tilfeller med pankreassykdom (PD) nord for endemisk PD-sone. Instituttet påpeker også at lusebehandlinger og stressende håndtering kan svekke fisken og gjøre den mer utsatt for infeksjonssykdommer. Lakselus er fortsatt den største parasittutfordringen og sykdomsdriveren hos oppdrettet laksefisk i sjø.  Lusenivåene i 2023 var noe lavere enn i 2022. I 2023 var flesteparten av avlusningene medikamentfrie, med en nedgang på 17 prosent i antall slike behandlinger fra året før.  Antall termiske behandlinger (med varmt vann) gikk ned med 24 prosent. Mekaniske avlusninger, der lusen blir børstet eller spylt vekk, var den vanligste avlusningsmetoden i 2023.  «Kamuflerte» utfordringer Tre helseproblemer utmerker seg i spørreundersøkelsen blant helsepersonellet: Skader ved avlusningsoperasjoner, kompleks gjellesykdom og vintersår.  Det er uendret fra året før, men en vesentlig endring i 2023 er at skader forårsaket av maneter nå er rangert blant de ti viktigste helseutfordringene. Havforskningsinstituttet har tidligere anslått at perlesnormaneten førte til rundt 3 millioner døde oppdrettslaks i fjor høst. I rapporten kommer det også frem at bruken av nødslakt og bløggebåt øker.  Dette er slakting på merdkanten (ute i sjøen) av fisk som ikke vil tåle transport til slakteri og ville ellers kunne dødd av seg selv og blitt klassifisert som dødfisk. – Rent ressursmessig er det fornuftig at vi greier å ta vare på så mye fisk som mulig til konsum. Men, denne utviklingen kan unektelig også være et uttrykk for store «kamuflerte» velferdsutfordringer, og det er viktig å finne ut av de bakenforliggende årsakene og hvilken tilstand den aktuelle fisken har vært i, skriver Brun. Han trekker også frem lyspunkter i næringen, blant annet Sjømat Norges initiativ til samarbeid om sykdomsbekjempelse. Veterinærinstituttet viser for øvrig til økt vaksinasjon som et viktig tiltak for å redusere smitte blant oppdrettslaksen. Samtidig viser rapporten at  vaksinasjon i økene grad er tatt i bruk mot ILA og PD, men også mot ikke-meldepliktige sykdommer som yersiniose, vintersår og pasteurellose. Den årlige fiskehelserapporten bygger på offisiell statistikk, data fra Veterinærinstituttet og private laboratorier. I tillegg inneholder den resultater fra spørreundersøkelse blant fiskehelsepersonell, rådgivere og inspektører fra Mattilsynet, samt vurderinger av situasjonen, trender og risiko.
Veterinærinstituttet har i sin årlige Fiskehelserapport belyst hovedkategorier av dødsårsaker i lakseoppdrett, med infeksjonssykdommer på topp. Rekordmange laks døde i sjøfasen i norske oppdrettsanlegg i fjor. De fem vanligste infeksjonssykdommene var vintersår, kardiomyopatisyndrom (CMS), gjellesykdom, hjerte – og skjelettmuskelbetennelse (HSMB) og pasteurellose. Lusebehandlinger og stressende håndtering kan svekke fisken og gjøre den mer utsatt for infeksjonssykdommer. Tre helseproblemer utpekte seg i undersøkelser: skader ved avlusningsoperasjoner, kompleks gjellesykdom og vintersår. Det trekkes også frem at økt bruk av nødslakt kan «kamuflere» dyrevelferdsutfordringer. Instituttet peker på økt vaksinasjon som et viktig tiltak for å bekjempe smitte blant oppdrettslaks, men også bransjesamarbeid og åpenhet.